5. ΝΟΜΟΣ 6115 της 25/30 Απρ. 1934 (ΦΕΚ Α΄ 147) Περί αυξήσεως της υπέρ των Στρατιωτικών Λεσχών μηνιαίας συνδρομής των αξιωματικών κλπ. Άρθρ.1.-«Επιτρέπεται εις τον επί της Εθνικής Αμύνης Υπουργόν, όπως αυξομειώνη εκάστοτε δια διαταγών του και κατά την κρίσιν του την συνδρομήν των μελών γενικώς των Οίκων Αξιωματικών απασών των Φρουρών ή ενίων τοιούτων. 2.Μέλη του Οίκου Αξιωματικών υπηρετούντα ή διαμένοντα εις τόπους ένθα δεν λειτουργεί Οίκος Αξιωματικών, υπόκεινται εις τας σχετικάς υπέρ τούτων κρατήσεις. Αύται αποδίδονται εις Οίκον Αξιωματικών, ον ήθελε καθορίσει δια διαταγής του ο Υπουργός Εθνικής Αμύνης. 3.Διαταγαί του αυτού Υπουργού εκδοθείσαι εις εκτέλεσιν των δια του παρόντος Νόμου καθοριζομένων κυρούνται και θεωρούνται νομίμως γενόμεναι αφ’ ης εξεδόθησαν. «4.Αι κάτωθι δαπάναι αφορώσαι την λειτουργίαν του Οίκου Αξιωματικών Αθηνών, ήτοι: α)Μισθοί ιδιωτικού προσωπικού μονίμου και εκτάκτου. β)Έξοδα θερμάνσεως συμπεριλαμβανομένων και της θερμαντικής ύλης δια το μαγειρείον και των κασσιτερωτικών εξόδων. γ)Έξοδα καθαριότητος εν γένει και έξοδα λειτουργίας του πλυντηρίου. δ)Έξοδα συντηρήσεως κτιρίων. ε)Έξοδα ηλεκτροφωτισμού και υδρεύσεως, βαρύνουσι το Δημόσιον ενεργούμενα κατά τας περί Στρατ. Δαπανών διατάξεις και καταλογιζόμενα κατά μήνα ως οριστικά έξοδα μιας των εν Αθήναις Χρηματικών Διαχειρίσεων, οριζομένης υπό του Υπουργείου Εθνικής Αμύνης. Ο αριθμός του ιδιωτικού προσωπικού, ο βαθμός εκάστου, ορίζεται δια Διαταγής του Υπουργ. Εθνικής Αμύνης. Η πρόσληψις και απόλυσις του ανωτέρω προσωπικού γίνεται επίσης δια διαταγής του Υπουργού Εθνικής Αμύνης αυτεπαγγέλτως ή προτάσει της Διοικητικής Επιτροπής του Οίκου Αξιωματικών Αθηνών. Επίσης το Δημόσιον βαρύνουσι αι ανωτέρω υπό στοιχ. α, β, γ, δ και ε δαπάναι αι αφορώσαι την λειτουργίαν του Οίκου Αξιωματικών Θεσσαλονίκης. Αι δαπάναι του Οίκου Αξιωματικών Θεσσαλονίκης καταλογίζονται κατά μήνα ως οριστικά έξοδα μιας των εν Θεσσαλονίκη χρηματικών διαχειρίσεων, οριζομένης υπό του Υπουργείου Εθνικής Αμύνης». Το άρθρ. 1 αντικατεστάθη ως άνω δια του Ν.Δ. 1627/1942, η δε παρ. 4 αντικατεστάθη ως άνω δια του Νόμ. 1793/1944. Άρθρ.2.-Η Στρατιωτική Λέσχη Φρουράς Αθηνών αποτελεί νομικόν πρόσωπον δημοσίου δικαίου, εκπροσωπείται δε ενώπιον των δικαστηρίων και πάσης άλλης αρχής υπό του Προέδρου της Διοικητικής Επιτροπής, των επιβαλλομένων εις αυτήν όρκων διδομένων είτε υπό του Προέδρου της Διοικητικής Επιτροπής, είτε υφ’ ενός μέλους αυτής, οριζομένου δι’ αποφάσεώς της καταχωριζομένης εν τοις πρακτικοίς αυτής. 